Cheetahs-groep vir 2017 het baie ervaring | Netwerk24
23 Augustus 08:18
Cheetahs-groep vir 2017 het baie ervaring
Deur Owen Kock 17 Februarie 2017 19:01
Net vier spelers in die groep wat Vrydag deur die Cheetahs aangekondig is, het nog nie Superrugby gespeel nie.
Die slotte Justin Basson en Dennis Visser, skrumskakel Zee Mkhabela en die veelsydige senter Clinton Swart is die enigste Superrugby-groentjies in die groep van 37 spelers wat die afrigter Franco Smith vir vanjaar se Superrugby-veldtog aangekondig het.
“Ek het nie die hele groep aangekondig nie, die groep kan 47 wees, maar ek gaan my tyd neem om die res aan te kondig,” het Smith gesê.
“Ek glo 2017 gaan beslis ’n verbetering op verlede jaar wees. Ons is op ’n beter plek en daarby het ons hard gewerk.”
Altesame 22 spelers wat in die Curriebekereindstryd vir die seëvierende Vrystaat-Cheetahs gespeel het, is in die groep.
Die Springbok-senter Francois Venter sal die span weer aanvoer. Hy herstel nog van ’n enkeloperasie en behoort op 4 Maart teen die Bulle oorweeg te word.
Die Cheetahs sal die reeks dus volgende week met ’n ander kaptein moet begin.
Die haker Torsten van Jaarsveld is ’n sterk kandidaat om die span aan te voer. Hy het dit reeds in ’n oefenwedstryd teen die Haaie in Umlazi en in ’n kontaksessie teen die Griffons in Bloemfontein gedoen.
Die slot Francois Uys is die mees ervare speler in die groep met 77 wedstryde vir die Cheetahs. Die senter
Rayno Benjamin het ook reeds 77 Superrugby-wedstryde gespeel waarvan 54 vir die Cheetahs was. Hy was ook vir die Cats, Stormers en Leeus in aksie.
Daar is agt spelers in die groep wat vyf en minder Super-wedstryde gespeel het.
Die eerste wedstryd teen die Leeus volgende Saterdag in Bloemfontein kan die losvoorspeler Boom Prinsloo se 50ste wees.
Cheetah-groep (Super-wedstryde in hakies):
Agterspelers: Ryno Eksteen (1), Clayton Blommetjies (24), Michael van der Spuy (21), Clinton Swart (0), William Small-Smith (14), Nico Lee (7), Rayno Benjamin (77), Francois Venter (k, 45), Zee Mkhabela (0), Raymond Rhule (52), Sergeal Petersen (28), Niel Marais (13), Fred Zeilinga (26), Tian Meyer (40), Shaun Venter (53). Voorspelers: Henco Venter (17), Niell Jordaan (5), Boom Prinsloo (49), Uzair Cassiem (15), Oupa Mohoje (25), Tier Schoeman (14), Reniel Hugo (4), Dennis Visser (0), Francois Uys (77), Armandt Koster (3), Hilton Lobberts (19), Carl Wegner (31), Justin Basson (0), Aranos Coetzee (9), Tom Botha (15), Elandré Huggett (1), Jacques du Toit (8), Torsten van Jaarsveld (36), Charles Marais (14), Ox Nche (12), Joseph Dweba (3), Danie Mienie (18).